पहले बसपा के निष्कासित नेता और मंत्री बाबू सिंह कुशवाहा के सहारे बसपा को घेरने की कोशिश फिर कुशवाहा के करीबी मुरादाबाद के ही सौरभ जैन की गिरफ्तारी और उसके बाद पोंटी पर शिकंजा। बसपा वाले इसमें राजनीति तलाशने लगे और उन्होंने कहना शुरू कर दिया कि कहीं न कहीं कांग्रेस, सीबीआई और आयकर विभाग जैसे अपने नियंत्रण वाले विभागों के माध्यम से बसपा को घेरना चाहती है। गौरतलब हो जिस दिन पोंटी पर कार्रवाई की गई उसी दिन माया ने एक जनसभा में केन्द्र पर सीबीआई और आयकर विभाग के बेजा इस्तेमाल का भी आरोप लगाया था। पोंटी के ठिकानों पर छापा मारने वाली आयकर विभाग की टीम ने जिस तरह से व्यवहार किया उससे भी लोगों की शंका पुख्ता होने लगी। आयकर विभाग जो गुपचुप तरीके से काम करता है, वह छापे की कार्रवाई की खबरें लीक करने लगा। खासकर, नोयडा के एक माल के बेसमेंट में एक बड़ी तिजोरी में अरबों रुपया होने की बात को खूब हवा दी गई। छापा कार्रवाई चल ही रही थी कि आश्चर्यजनक रूप से यूपी के कई जिलों में प्रिंट रेट पर शराब बिकने लगी, जबकि पहले एमआरपी पर पांच रुपए से लेकर 50 रुपए तक प्रति बोतल अधिक वसूली हो रही थी। कहा यह जाता था यह पैसा चंदे के रूप में बसपा को मिलता है।